তথ্যববিরণী নম্বর : ৪১২৭

**সমাজকল্যাণ মন্ত্রীর সাথে ইইউ রাষ্ট্রদূতের সাক্ষাৎ**

ঢাকা, ২৫ চৈত্র (৮ এপ্রিল) :

আজ সমাজকল্যাণ মন্ত্রী ডা. দীপু মনির সাথে তাঁর সচিবালয়স্থ অফিস কক্ষে সাক্ষাৎ করেছেন ঢাকায় নিযুক্ত ইউরোপীয় ইউনিয়নের (ইইউ) রাষ্ট্রদূত চার্লস হোয়াইটলি।

সাক্ষাৎকালে রাষ্ট্রদূত মন্ত্রীকে সমাজকল্যাণ মন্ত্রণালয়ের দায়িত্ব পাওয়ায় অভিনন্দন জানান।

এসময় রাষ্ট্রদূত দেশের অসহায় মানুষ, দুস্থ ও আইনের সংস্পর্শে আসা শিশুদের উন্নয়নে সমাজিক নিরাপত্তা কর্মসূচির আওতায় গৃহীত ও পরিচালিত উদ্যোগসমূহের প্রশংসা করে এ খাতে ইউরোপীয় ইউনিয়নের কাজের আগ্রহ ব্যক্ত করেন।

এসময় সমাজকল্যাণ মন্ত্রী বলেন, আমরা নারীর ক্ষমতায়ন, দারিদ্র্য বিমোচনসহ সকল বিষয়ে সফল। আমাদের দেশে জঙ্গিবাদ নেই বা আমরা বৈশ্বিক কোন জঙ্গিবাদের পৃষ্ঠপোষকতাও করি না। আমরা এখন সাহায্য নয়, ব্যবসা করতে চাই।

মন্ত্রী আরো বলেন, সামাজিক নিরাপত্তা কর্মসূচি বাস্তবায়নে সমাজকল্যাণ মন্ত্রণালয় ২০২৬ সালের মধ্যে লিড মন্ত্রণালয় হবে। সে লক্ষ্যে জনবল কাঠামোসহ অন্যান্য বিষয়ে আরও দক্ষতা ও সক্ষমতা বাড়ানোর লক্ষ্যে কাজ চলমান রয়েছে।

এ সময় রাষ্ট্রদূত ইউনিভার্সেল সোশ্যাল সিকিউরিটি সিস্টেম চালুর বিষয়ে দেশের অবস্থান জানতে চাইলে মন্ত্রী বলেন, আমরা আমাদের সক্ষমতা অনুযায়ী অধিক সংখ্যক লোককে সামাজিক নিরাপত্তা কভারেজের আওতায় আনার চেষ্টা করছি।

মন্ত্রী দেশের সামাজিক নিরাপত্তা খাতে চলমান অগ্রগতি অব্যাহত রাখতে এ খাত সংশ্লিষ্টদের দক্ষতা, সক্ষমতা ও কার্যকারিতা বাড়াতে ইউরোপীয় ইউনিয়নের সহযোগিতা আশা করেন। এ সময় সমাজকল্যাণ সচিব মোঃ খায়রুল আলম সেখ উপস্থিত ছিলেন।

#

জাকির/সায়েম/সঞ্জীব/জয়নুল/২০২৪/২২২০ ঘণ্টা

তথ্যববিরণী নম্বর : ৪১২৬

**রমজানে সুলভ মূল্যে দুধ, ডিম, মাংস পেল প্রায় ৬ লাখ মানুষ**

**--- মৎস্য ও প্রাণিসম্পদ মন্ত্রণালয়**

ঢাকা, ২৫ চৈত্র (৮ এপ্রিল) :

মৎস্য ও প্রাণিসম্পদ মন্ত্রণালয়ের উদ্যোগে পবিত্র রমজান মাস উপলক্ষ্যে ঢাকাসহ ৩৫টি জেলায় সুলভ মূল্যে দুধ, ডিম, মাংস বিক্রয় করা হচ্ছে। এ কার্যক্রমের আওতায় উদ্বোধনের দিন থেকে ২৭ রমজান পর্যন্ত ৫ লাখ ৯১ হাজার ৯৭১ জন জন সুলভ মুল্যে দুধ, ডিম, মাংস ক্রয় করেছেন। প্রথমে রাজধানীতে এ কার্যক্রম শুরু হলেও বর্তমানে ঢাকাসহ ৩৫ টি জেলায় সুলভ মূল্যে দুধ, ডিম, মাংস বিক্রয় করা হচ্ছে। জেলাগুলো হলো ঢাকা, চট্টগ্রাম, কুমিল্লা, নোয়াখালী (সেনবাগ), ফেনী, লক্ষীপুর, ব্রাহ্মণবাড়িয়া, চাঁদপুর, বান্দরবান, রাঙামাটি, রাজশাহী, নরসিংদী, টাঙ্গাইল, ফরিদপুর, জয়পুরহাট, নাটোর, বগুড়া, চাঁপাইনবাবগঞ্জ, বাগেরহাট, মাগুরা, চুয়াডাঙ্গা, মেহেরপুর, নীলফামারী, পঞ্চগড়, পটুয়াখালী, পাবনা, সিরাজগঞ্জ, জামালপুর, ময়মনসিংহ, কুষ্টিয়া, যশোর, সাতক্ষীরা, রংপুর, মৌলভীবাজার, নওগাঁ (বদলগাছী)। তবে উৎপাদন খরচ ও আনুষঙ্গিক ব্যয় বিবেচনায় ঢাকা জেলা ছাড়া বাকি জেলাগুলোতে পণ্যের দামের তারতম্য রয়েছে এবং বিভিন্ন তারিখে এই কার্যক্রম শুরু হয়েছে। ২৭ রমজান পর্যন্ত মোট এক লাখ নিরানব্বই হাজার একশত আটষট্টি কেজি গরুর মাংস, পাঁচ হাজার একশত একত্রিশ কেজি খাসির মাংস, দুই লাখ ষোল হাজার চারশত সাতাশ কেজি ড্রেসড ব্রয়লার, দুই লাখ আটত্রিশ হাজার আটশত একষট্টি লিটার তরল দুধ ও বিয়াল্লিশ লাখ নয় হাজার তিনশত ছাপ্পান্নটি ডিম বিক্রয় করা হয়েছে। ২৭ রমজান পর্যন্ত সর্বমোট বাইশ কোটি তেত্রিশ লাখ আটষট্টি টাকার এসব পণ্য বিক্রয় করা হয়েছে।

মৎস্য ও প্রাণিসম্পদ মন্ত্রণালয়ের প্রাণিসম্পদ অধিদপ্তর কর্তৃক বাস্তবায়নাধীন প্রাণিসম্পদ ও ডেইরি উন্নয়ন প্রকল্প, বাংলাদেশ ডেইরি ফার্মারস এসোসিয়েশন, বাংলাদেশ পোল্ট্রি ইন্ডাস্ট্রিজ সেন্ট্রাল কাউন্সিল এবং দুগ্ধ প্রক্রিয়াজাত প্রতিষ্ঠানসহ অন্যান্য অংশীজনের সহযোগিতায় এ কার্যক্রম বাস্তবায়ন করা হচ্ছে।

উল্লেখ্য, পবিত্র রমজাম মাস উপলক্ষ্যে মৎস্য ও প্রাণিসম্পদ মন্ত্রণালয়ের উদ্যোগে গত ১০ মার্চ থেকে রাজধানীর ৩০টি স্থানে সুলভ মূল্যে দুধ, ডিম ও মাংস এবং ৮টি স্থানে মাছ বিপণন করা হচ্ছে। রাজধানীতে তরল দুধ প্রতি লিটার টাকা ৮০ টাকা, গরুর মাংস প্রতি কেজি ৬০০ টাকা, খাসির মাংস প্রতি কেজি ৯০০ টাকা, ড্রেসড ব্রয়লার প্রতি কেজি ২৫০ টাকা এবং ডিম প্রথমদিকে ৯ দশমিক ১৭ টাকা হিসেবে ১ ডজন ১১০ টাকা দরে বিক্রয় করা হলেও বর্তমানে প্রতি ডজন ১০০ টাকা দরে বিক্রয় করা হচ্ছে। উল্লেখ্য, মাছ বিক্রয় কার্যক্রম ১৫ রমজানে শেষ হলেও দুধ, ডিম ও মাংস বিক্রয় কার্যক্রম ২৮ রমজান পর্যন্ত চলবে। আসন্ন রমজান মাসে জনসাধারণ যেন সহজেই প্রাণিজ আমিষের চাহিদা মেটাতে পারেন সে বিষয়টি মাথায় রেখে মৎস্য ও প্রাণিসম্পদ মন্ত্রী মোঃ আব্দুর রহমান গত মাসের ১০ তারিখে পবিত্র রমজান উপলক্ষ্যে সুলভ মূল্যে দুধ, ডিম, মাংস ও মাছ বিক্রয় কার্যক্রমের উদ্বোধন করেন।

#

নাজমুল/সায়েম/সঞ্জীব/জয়নুল/২০২৪/১৯৩০

তথ্যববিরণী নম্বর : ৪১২৫

**সরকার শ্রমিকদের জীবনমান উন্নয়নে দৃঢ়প্রতিজ্ঞ**

**--- শ্রম ও কর্মসংস্থান প্রতিমন্ত্রী**

ঢাকা, ২৫ চৈত্র (৮ এপ্রিল) :

শ্রম ও কর্মসংস্থান প্রতিমন্ত্রী এবং কেন্দ্রীয় তহবিল পরিচালনা বোর্ডের চেয়ারম্যান মোঃ নজরুল ইসলাম চৌধুরী বলেছেন, আওয়ামী লীগ সরকার শ্রমিকদের জীবনমান উন্নয়নে দৃঢ়প্রতিজ্ঞ। সরকার শ্রমিকদের জীবনমান উন্নয়নে কাজ করে যাচ্ছে।

প্রতিমন্ত্রী বলেন, শ্রম ও কর্মসংস্থান মন্ত্রণালয়ের আওতাধীন ‘কেন্দ্রীয় তহবিল’ থেকে শতভাগ রপ্তানিমুখী শিল্পে নিয়োজিত শ্রমিকগণ কারখানায় কর্মরত থাকাকালীন দুর্ঘটনা ও স্বাভাবিক মৃত্যুজনিত ক্ষতিপূরণ, অসুস্থ শ্রমিককে চিকিৎসা সহায়তা, তাদের মেধাবী সন্তানদেরকে শিক্ষাবৃত্তি প্রদান, প্রয়োজনে বন্ধ কারখানার শ্রমিকদের বকেয়া বেতন-ভাতাদি পরিশোধ এবং অগ্নিদুর্ঘটনায় আহত শ্রমিকদের কল্যাণে এ পর্যন্ত ২৫৫ কোটি ১৪ লাখ টাকা আর্থিক সহায়তা প্রদান করা হয়েছে। উপকারভোগী এ শ্রমিকদের সংখ্যা ৩২ হাজার ৬৮৬ জন।

প্রতিমন্ত্রী আজ ঢাকার উত্তরায় বিজিএমইএ কমপ্লেক্সের নুরুল কাদের অডিটরিয়ামে শ্রম ও কর্মসংস্থান মন্ত্রণালয়ের আওতাধীন কেন্দ্রীয় তহবিল থেকে আহত, অসুস্থ্ শ্রমিক ও শ্রমিকদের পরিবারের চিকিৎসা এবং তাদের মেধাবী সন্তানদের উচ্চ শিক্ষার জন্য আর্থিক সহায়তর চেক হস্তান্তর অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, কর্মক্ষেত্রে অনাকাক্সিক্ষত দুর্ঘটনার শিকার হয়ে স্থায়ীভাবে অক্ষম হওয়া বা মৃত্যুবরণকারী শ্রমিক বা তাদের উপযুক্ত উত্তরাধিকারী বা পোষ্যকে পেনশন সুবিধা প্রদানের লক্ষ্যে ২০২২ সালের জুন মাসে চালু হয়েছে ‘এমপ্লয়মেন্ট ইনজুরি স্কিম’। অনুষ্ঠানে বিশেষ অতিথির বক্তৃতা করেন শ্রম ও কর্মসংস্থান মন্ত্রণালয়ের সচিব মোঃ মাহবুব হোসেন এবং বিকেএমইএ এর নির্বাহী সভাপতি মোহাম্মদ হাতেম। এছাড়াও কেন্দ্রীয় তহবিলের মহাপরিচালক ড. মোল্লা জালাল উদ্দিন, শ্রম ও কর্মসংস্থান মন্ত্রণালয় এবং বিজিএমইএ এর ঊর্ধ্বতন কর্মকর্তাগণও বক্তৃতা করেন। এতে সভাপতিত্ব করেন বিজিএমইএ -এর প্রেসিডেন্ট এস এম মান্নান (কচি)।

অনুষ্ঠানে প্রতিমন্ত্রী তিন হাজার আটশত ষাট জনের মাঝে ষোলো কোটি বাহাত্তর লাখ তেষট্টি হাজার টাকার আর্থিক সহায়তার চেক বিতরণ করেন।

উল্লেখ্য, প্রাতিষ্ঠানিক ও অপ্রাতিষ্ঠানিক খাতে শ্রমিকদের কল্যাণ ও সুরক্ষার জন্য শ্রম ও কর্মসংস্থান মন্ত্রণালয়ের অধীনে বাংলাদেশ শ্রমিক কল্যাণ ফাউন্ডেশন তহবিল প্রতিষ্ঠা করা হয়েছে, যার মাধ্যমে শ্রমিকের সহায়তা, কর্মরত অবস্থায় মৃত শ্রমিকের পরিবারকে সহায়তা এবং শ্রমিকের সন্তানের শিক্ষা সহায়তা প্রদান করা হচ্ছে। বাংলাদেশ শ্রমিক কল্যাণ ফাউন্ডেশন থেকে এ পর্যন্ত ৩০ হাজার ২৮৫ জন গরিব/দুঃস্থ শ্রমিক ও শ্রমিক পরিবারকে ১৪১ কোটি ৬৬ লাখ টাকার সহায়তা প্রদান করা হয়েছে।

#

ফেরদৌস/সায়েম/সঞ্জীব/জয়নুল/২০২৪/১৮১৫

তথ্যবিবরণী নম্বর: ৪১২৪

**সিলিন্ডার বিস্ফোরণে নিহত সিএনজিচালক আবদুস সবুরের**

**পরিবারকে পররাষ্ট্রমন্ত্রীর পক্ষ থেকে সিএনজি হস্তান্তর**

চট্টগ্রাম, ২৫ চৈত্র (৮ এপ্রিল):

চট্টগ্রামের চন্দনাইশে সিএনজিচালিত অটোরিকশার সিলিন্ডার বিস্ফোরণে দগ্ধ হয়ে নিহত দরিদ্র চালক আবদুস সবুরের পরিবারকে একটি নতুন সিএনজি অটোরিকশা উপহার হিসেবে দিয়েছেন পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ চট্টগ্রাম-৭ আসনের সংসদ সদস্য পররাষ্ট্রমন্ত্রী হাছান মাহ্‌মুদের পারিবারিক দাতব্য প্রতিষ্ঠান এনএনকে ফাউন্ডেশনের পক্ষ থেকে চট্টগ্রাম নগরীর দেওয়ানজী পুকুর লেনস্থ বাসায় মন্ত্রীর সহধর্মিণী নুরান ফাতিমা ও ছোট ভাই খালেদ মাহমুদ প্রয়াত আবদুস সবুরের স্ত্রী রুমি আকতারের হাতে সিএনজি অটোরিকশাটির চাবি তুলে দেন।

নুরান ফাতিমা এ সময় বলেন, সিএনজিচালক সবুরের জীবন্ত দগ্ধের খবর দেখে পররাষ্ট্রমন্ত্রী নিজেই ভারাক্রান্ত হয়ে পড়েন। তিনি চিন্তা করেন নিহতের পরিবারটি বেঁচে থাকার জন্য একটা অবলম্বন প্রয়োজন। সেজন্য একটি নতুন সিএনজি কিনে আজকে আমরা তাদেরকে হস্তান্তর করেছি। যে কোনো প্রয়োজনে পরিবারটির পাশে থাকার চেষ্টা করবো।

এনএনকে ফাউন্ডেশনের চেয়ারম্যান খালেদ মাহমুদ বলেন, আমরা পারিবারিক দাতব্য প্রতিষ্ঠান এনএনকে ফাউন্ডেশন থেকে আমাদের এলাকা রাঙ্গুনিয়াসহ বিভিন্ন অঞ্চলে মানবিক সহায়তা দিয়ে থাকি। সাতকানিয়ার পশ্চিম ঢেমশার সবুরের দগ্ধ হয়ে মৃত্যুর ঘটনা সারা দেশকে নাড়া দিয়েছে। পরিবারটি আজ নিঃস্ব হয়ে গেছে। তাদের পাশে দাঁড়ানোর চেষ্টা করছি।

নিহতের মা, দুই শিশুসন্তান, পররাষ্ট্রমন্ত্রীর ব্যক্তিগত কর্মকর্তা এমরুল করিম রাশেদ, সাতকানিয়া উপজেলার ৯নং পশ্চিম ঢেমশা ইউনিয়নের চেয়ারম্যান রিদুয়ানুল ইসলাম সুমন, ইউপি সদস্য নাছির উদ্দিন প্রমুখ এ সময় উপস্থিত ছিলেন।

উল্লেখ্য, গত ২৫ মার্চ চট্টগ্রাম-কক্সবাজার মহাসড়কের চন্দনাইশের মাজার পয়েন্ট ব্রিজ এলাকায় নিজচালিত সিএনজি অটোরিকশার সিলিন্ডার বিস্ফোরণে ভেতরেই দগ্ধ হয়ে আবদুস সবুর (৩৫) নিহত হন। তিনি সাতকানিয়া উপজেলার পশ্চিম ঢেমশা ইউনিয়নের ইছামতি গ্রামের মফিজুর রহমানের ছেলে।

#

আকরাম/সায়েম/সঞ্জীব/শামীম/২০২৪/১৭৫০ঘণ্টা

তথ্যবিবরণী নম্বর: ৪১২৩

**বঙ্গবন্ধুর জন্ম না হলে এ দেশ স্বাধীন হতো না**

**-মুক্তিযুদ্ধ বিষয়ক মন্ত্রী**

ঢাকা, ২৫ চৈত্র (৮ এপ্রিল):

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, বঙ্গবন্ধু শেখ মুজিবুর রহমান এমন এক ব্যক্তি ছিলেন যার জন্ম না হলে এ দেশ স্বাধীন হতো না। তিনি ছিলেন, সর্বকালের সর্বশ্রেষ্ঠ বাঙালি আমাদের মহান নেতা, শিক্ষক ও জাতির পিতা।

মন্ত্রী আজ ঢাকায় রিপোর্টার্স ইউনিটি মিলনায়তনে বাংলাদেশ ওলামা মাশায়েখ ঐক্যজোট আয়োজিত মহান স্বাধীনতা দিবস উপলক্ষ্যে স্বাধীনতা যুদ্ধে এবং বদরের যুদ্ধে শহিদদের স্মরণে আয়োজিত আলোচনা সভা ও দোয়া মাহফিলে প্রধান অতিথির বক্তৃতায় এসব কথা বলেন। অনুষ্ঠানে বিশেষ অতিথি হিসেবে উপস্থিত ছিলেন ধর্মমন্ত্রী আলহাজ্ব মোঃ ফরিদুল হক খান।

মন্ত্রী বলেন, বঙ্গবন্ধুর ৭ মার্চের ঐতিহাসিক ভাষণ সারা জাতিকে আন্দোলিত করছে। বিশ্ববাসী এই বক্তব্য শুনেছে, পৃথিবীর নির্যাতিত মানুষ এই বক্তব্য শুনে অনুপ্রেরণা পেয়েছে।

মন্ত্রী বলেন, যারা মিথ্যাবাদী মোনাফেক তারা যুগে যুগে সাময়িকভাবে জয়ী হয়েছে, কিন্তু তাদের জয় স্হায়ী হয় নাই। বঙ্গবন্ধুকে হত্যা করে ২৯ বছর এ দেশ পরিচালনা করেছে জিয়া, এরশাদ ও খালেদা তারা ধর্মের নামে এ দেশ শাসন করেছে। পবিত্র ধর্ম ইসলামকে অবমাননা করেছে। তিনি বলেন, প্রকৃত পক্ষে ইসলামের জন্য যা কিছু বঙ্গবন্ধু করেছ। তিনি ইসলামী ফাউন্ডেশন ও মাদ্রাসা বোর্ড প্রতিষ্ঠা করেছেন।

মন্ত্রী আরো বলেন, সফল রাষ্ট্রনায়ক বঙ্গবন্ধুর রক্তের উত্তরাধিকার শেখ হাসিনা কাওমী শিক্ষা বোর্ড গঠন করে শিক্ষার্থীদের দীর্ঘদিনের দাবি কাওমী শিক্ষার স্বীকৃতি প্রদান করেন। তিনি বলেন, যারা ধর্মের নামে ২৯ বছর দেশ শাসন করেছে তারাও স্বীকৃতি দেয়নি। তিনি ধর্মের নামে যারা মিথ্যা কথা বলেন, ধর্মের নামে ব্যবসা করেন তাঁদের মুখোশ উন্মোচন করার জন্য ঐক্যজোট নেতৃবৃন্দের প্রতি আহ্বান জানান।

মুফতি আল্লামা আব্দুল হালিম সিরাজীর সভাপতিত্বে আলোচনা সভায় অন্যান্যের মধ্যে ঐক্যজোটের নেতৃবৃন্দ বক্তৃতা করেন।

#

এনায়েত/সায়েম/সঞ্জীব/শামীম/২০২৪/১৭৪৫ঘণ্টা

তথ্যবিবরণী নম্বর: ৪১২২

**ঈদ উপলক্ষ্যে সুবিধাবঞ্চিতদের মাঝে পোশাক ও খাদ্যসামগ্রী বিতরণ করছে সরকার**

**- পরিবেশমন্ত্রী**

ঢাকা, ২৫ চৈত্র (৮ এপ্রিল):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, দেশের সুবিধাবঞ্চিত মানুষ যাতে নতুন পোশাক পরে এবং বিশেষ খাবার খেয়ে ঈদ উদযাপন করতে পারে সেজন্য পর্যাপ্ত পরিমাণে পোশাক ও খাদ্যসামগ্রী বিতরণ করছে সরকার। জনগণ যাতে তাদের আপনজন নিয়ে, প্রিয়জন নিয়ে আনন্দে ঈদ উদযাপন করতে পারে তার ব্যবস্থা করা হচ্ছে। এলক্ষ্যে নারী, পুরুষ, শিশু সবাইকে ঈদ উপহার প্রদান করা হচ্ছে।

আজ রাজধানীর মান্ডা হায়দার আলী স্কুল এন্ড কলেজে জনগণের মাঝে ঈদ উপহার হিসেবে বস্ত্র বিতরণ অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

মন্ত্রী আরো বলেন, প্রধানমন্ত্রী শেখ হাসিনার নেতৃত্বে দেশে অনেক উন্নয়ন হয়েছে। চলমান সকল উন্নয়নের সুফল পেতে কিছুটা সময় লাগবে। জনগণের সকল প্রকার সুযোগ সুবিধা বাড়াতে নিরলসভাবে কাজ করছে সরকার। তিনি বলেন, প্রধানমন্ত্রীর নির্দেশনায় এবার ইফতার পার্টির টাকায় জনগণকে সহায়তা করছে আওয়ামী লীগ ও এর অঙ্গসংগঠন। আসুন, আমরা সকলে সাধারণ মানুষের পাশে দাঁড়িয়ে তাদের ঈদকে আনন্দময় করি।

এসময় মুগদা থানা আওয়ামী লীগের সভাপতি মোশাররফ হোসেন বাহার, সবুজবাগ থানা আওয়ামী লীগের সাধারণ সম্পাদক ও কাউন্সিলর চিত্তরঞ্জন দাস, কাউন্সিলর শফিকুল আলম শামীম এবং কাউন্সিলর খায়রুজ্জামান খায়রুল সহ স্থানীয় আওয়ামী লীগ ও এর অঙ্গসংগঠনের নেতৃবৃন্দ উপস্থিত ছিলেন।

পরিবেশমন্ত্রী আজ ঈদ উপহার হিসেবে মান্ডা হায়দার আলী স্কুল এন্ড কলেজে ১২ শত, মাণ্ডা পঞ্চায়েত তলায় ২২ শত, দানবের গলির ছাতা মসজিদে ১৬ শত এবং গোড়ানের হাওয়াই গলিতে ৫ শত শাড়ি, লুঙি ও বাচ্চাদের পোশাক বিতরণ করেন।

#

দীপংকর/সায়েম/সঞ্জীব/শামীম/২০২৪/১৭৩৫ঘণ্টা

তথ্যবিবরণী নম্বর: ৪১২১

**বাংলাদেশ ফিল্ম আর্কাইভ ও যুক্তরাষ্ট্রের ভিজ্যুয়াল মিডিয়া সংস্থা গেটি ইমেজের মধ্যে**

**সমঝোতা স্মারক স্বাক্ষরিত**

ঢাকা, ২৫ চৈত্র (৮ এপ্রিল):

বাংলাদেশের মহান মুক্তিযুদ্ধ ও জাতির পিতা বঙ্গবন্ধু শেখ মুজিবুর রহমানের সংগ্রাম ও আত্মত্যাগের প্রকৃত ইতিহাসের ফুটেজ সংগ্রহ ও সংরক্ষণের লক্ষ্যে তথ্য ও সম্প্রচার মন্ত্রণালয়াধীন বাংলাদেশ ফিল্ম আর্কাইভ ও যুক্তরাষ্ট্রের ভিজ্যুয়াল মিডিয়া সংস্থা গেটি ইমেজ এর মধ্যে একটি সমঝোতা স্মারক স্বাক্ষরিত হয়েছে।

যুক্তরাষ্ট্রের নিউ ইয়র্কে গেটি ইমেজ অফিসে ৫ এপ্রিল এ সমঝোতা স্মারক স্বাক্ষরিত হয়। তথ্য ও সম্প্রচার মন্ত্রণালয়ের সিনিয়র সচিব মো. হুমায়ুন কবীর খোন্দকার এ সময় উপস্থিত ছিলেন। সমঝোতা স্মারক স্বাক্ষরের আগে তিনি গেটি ইমেজের ঊর্ধ্বতন কর্মকর্তাদের সাথে আলোচনা সভায় মিলিত হন।

বাংলাদেশ ফিল্ম আর্কাইভের ‘দেশি ও বিদেশি উৎস থেকে মুক্তিযুদ্ধের অডিও ভিজ্যুয়াল দলিল সংগ্রহ ও সংরক্ষণ এবং বাংলাদেশ ফিল্ম আর্কাইভের সক্ষমতা বৃদ্ধি’ প্রকল্পের পরিচালক ড. মো. মোফাকখারুল ইকবাল এবং গেটি ইমেজের এশিয়া প্যাসিফিক টিভি অ্যান্ড সেলস ডিরেক্টর অ্যারান বার্চেনো নিজ নিজ পক্ষে সমঝোতা স্মারকে স্বাক্ষর করেন। এ সময় ওয়াশিংটন ডিসির বাংলাদেশ দূতাবাস এবং নিউইয়র্কের জাতিসংঘে বাংলাদেশ স্থায়ী মিশনের কর্মকর্তাবৃন্দ উপস্থিত ছিলেন।

মহান মুক্তিযুদ্ধের সময় বিশেষ করে ২৬ মার্চের প্রথম প্রহরে জাতির পিতা বঙ্গবন্ধু শেখ মুজিবুর রহমানের স্বাধীনতার ঘোষণা দেওয়ার পরপরই বিশ্বের বিভিন্ন সংবাদ মাধ্যমে সংবাদটি প্রচারিত হয়। এছাড়া, মহান মুক্তিযুদ্ধের দীর্ঘ নয় মাসে বিভিন্ন আন্তর্জাতিক সংবাদ মাধ্যম মহান মুক্তিযুদ্ধ নিয়ে নানা ছবি ও সংবাদ প্রকাশ করে। এ সমঝোতা স্মারকের মাধ্যমে গেটি ইমেজ বাংলাদেশ ফিল্ম আর্কাইভকে এসব অমূল্য দলিল সংগ্রহ ও সংরক্ষণের বিষয়ে সহযোগিতা প্রদান করবে। এর ফলে বাংলাদেশ ফিল্ম আর্কাইভ ১৯৭১ সালের মহান মুক্তিযুদ্ধ এবং জাতির পিতা বঙ্গবন্ধু শেখ মুজিবুর রহমানের সংগ্রাম ও আত্মত্যাগের প্রকৃত ইতিহাস ভবিষ্যত প্রজন্মের নিকট তুলে ধরার সক্ষমতা অর্জন করবে।

এছাড়া, একইদিন তথ্য ও সম্প্রচার মন্ত্রণালয়ের সিনিয়র সচিব নিউইয়র্কের জাতিসংঘে বাংলাদেশ স্থায়ী মিশন পরিদর্শন করেন।

#

ইফতেখার/ফাতেমা/রবি/সুবর্ণা/সাজ্জাদ/মাসুম/২০২৪/১৪২১ ঘণ্টা

**তথ্যবিবরণী** নম্বর : ৪১২০

**পবিত্র ঈদুল ফিতর উপলক্ষ্যে আগামীকাল জাতীয় চাঁদ দেখা কমিটির সভা**

ঢাকা, ২৫ চৈত্র (৮ এপ্রিল):

**পবিত্র শাওয়াল মাসের চাঁদ দেখা এবং** পবিত্র ঈদুল ফিতরের তারিখ নির্ধারণের **লক্ষ্যে আগামীকাল**৯ এপ্রিল সন্ধ্যা সাড়ে ৬ টায় (**বাদ মাগরিব**) ইসলামিক ফাউন্ডেশন **বায়তুল মুকাররম সভাকক্ষে জাতীয় চাঁদ দেখা কমিটির সভা অনুষ্ঠিত হবে। সভায় সভাপতিত্ব করবেন ধর্ম বিষয়ক মন্ত্রী মোঃ ফরিদুল হক খান।**

**বাংলাদেশের আকাশে কোথাও পবিত্র** শাওয়াল **মাসের চাঁদ দেখা গেলে তা টেলিফোন নম্বর:**০২-২২৩৩৮১৭২৫**,** ০২-৪১০৫০৯১২,০২-৪১০৫০৯১৬ **ও** ০২-৪১০৫০৯১৭এবং **ফ্যাক্স:** ০২-**২২৩৩৮৩৩৯৭ ও** ০২-**৯৫৫৫৯৫১ নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো।**

ইসলামিক ফাউন্ডেশন এক প্রেস বিজ্ঞপ্তিতে এই তথ্য জানিয়েছে।

#

শায়লা/ফাতেমা/রবি/সাজ্জাদ/শামীম/২০২৪/১২০৮ ঘণ্টা